กนง.คงดอกเบี้ยแน่ปล่อยรัฐกระตุ้นศก.
กนง.แย้มคงดอกเบี้ยไว้ที่ 3% กั๊กกระสุนไว้เตรียมรับมือวิกฤตเศรษฐกิจโลกที่ยืดเยื้อ
4 ก.ย. 2555

กนง.แย้มคงดอกเบี้ยไว้ที่ 3% กั๊กกระสุนไว้เตรียมรับมือวิกฤตเศรษฐกิจโลกที่ยืดเยื้อ
แหล่งข่าวจากคณะกรรมการนโยบายการเงิน (กนง.) เปิดเผยว่า ที่ประชุม กนง.ในวันที่ 5 ก.ย.นี้ น่าจะมีมติคงอัตราดอกเบี้ยไว้ในระดับ 3% ต่อไป เพราะข้อมูลเศรษฐกิจในขณะนี้ภาวะเศรษฐกิจไทยยังสามารถขยายตัวได้ในระดับที่ดี แต่ในระยะข้างหน้าไม่แน่ เนื่องจากถูกกระทบและถูกบั่นทอนจากเศรษฐกิจโลกและวิกฤตยูโรเพิ่มขึ้นเรื่อยๆ เห็นได้จากการส่งออกที่ของไทยที่ถูกฉุดลงค่อนข้างมาก ทำให้เศรษฐกิจไทยที่มองไปในระยะข้างหน้าเหนื่อยพอสมควร
ดังนั้น การพิจารณานโยบายที่จะมากระตุ้นเศรษฐกิจจากภายในประเทศ ทั้งนโยบายการเงินและการคลังจึงเป็นเรื่องสำคัญมาก แต่การใช้นโยบายการเงินมากระตุ้นเศรษฐกิจควรมีจังหวะที่เหมาะสม ถ้ามาตรการทางการคลังทำได้ดีแล้ว ก็ไม่ควรโหมทำพร้อมๆ กัน ควรมีกระสุนด้านทางมาตรการการเงินเตรียมไว้รับมือวิกฤตโลกที่น่าจะยืดเยื้อและกระทบไทย
แหล่งข่าวเปิดเผยว่า โจทย์ของเศรษฐกิจไทย คือ ต้องหามาตรการและเครื่องมือมากระตุ้นให้เศรษฐกิจไทยขยายตัวให้ได้ต่อเนื่อง เพื่อรองรับวิกฤตเศรษฐกิจโลก ถ้ามาตรการคลังทำได้ดีก็ยังไม่ต้องใช้มาตรการดอกเบี้ยมาช่วยทันทีในช่วงนี้ และดอกเบี้ยในระดับ 3% ถือว่าผ่อนคลายพอสมควรแล้ว
ด้านศูนย์วิจัยกสิกรไทยก็คาดว่า กนง.จะคงดอกเบี้ยไว้ที่ระดับ 3% เพราะโอกาสที่อัตราเงินเฟ้อจะ|ไล่สูงขึ้นไปกรอบบนของเป้าหมายเงินเฟ้อที่ 0.5-3% มีน้อยลง